Κέικ βανίλια-σοκολάτα (βίντεο)
Η απόλυτη συνταγή για αφράτο δίχρωμο κέικ βανίλια-σοκολάτα που γίνεται εύκολα χωρίς μίξερ. Έξτρα πινελιά, το γλάσο σοκολάτας που μπαίνει από πάνω.
350 γρ. αλεύρι για όλες τις χρήσεις + 10 γρ. για τη φόρμα, 10 γρ. μαγειρική σόδα σε σκόνη, 10 γρ. μπέικιν πάουντερ, 4 αυγά, 160 γρ. λευκή κρυσταλλική ζάχαρη , 160 γρ. καστανή κρυσταλλική ζάχαρη, 250 γρ. γάλα, 180 γρ. βούτυρο αγελάδας + 20 γρ. για τη φόρμα, 1/2 κουτ. γλυκού αλάτι, 35 γρ. κακάο , 150 γρ. κουβερτούρα 50-55% κακάο, 150 γρ. κρέμα γάλακτος 35% λιπαρά, 1/2 κουτ. γλυκού αλάτι , λευκή και μαύρη κουβερτούρα, τριμμένη για πασπάλισμα
Για να φτιάξουμε κέικ βανίλια-σοκολάτα, βουτυρώνουμε και αλευρώνουμε μια φόρμα για κέικ με τρύπα στη μέση. Ένας εύκολος τρόπος είναι να λιώσουμε τα 20 γρ. βούτυρο, να προσθέσουμε σε αυτό τα 10 γρ. αλεύρι και να αλείψουμε με το μείγμα τη φόρμα μας. Προθερμαίνουμε τον φούρνο στους 170°C, στη λειτουργία του αέρα.Σε ένα μπολ κοσκινίζουμε το αλεύρι, τη σόδα και το μπέικιν πάουντερ. Σε ένα άλλο μεγάλο μπολ ανακατεύουμε τα αυγά με τα δύο είδη ζάχαρης με ένα σύρμα.Προσθέτουμε στο μείγμα των αυγών εναλλάξ το γάλα με το μείγμα του αλευριού ενώ παράλληλα ανακατεύουμε με μια ελαστική σπάτουλα σιλικόνης. Αυτό το κάνουμε για να μην κόψει το μείγμα.Ρίχνουμε το αλάτι και το λιωμένο βούτυρο και ανακατεύουμε.Αδειάζουμε περίπου το μισό μείγμα σε ένα άλλο μπολ και προσθέτουμε το κακάο. Ανακατεύουμε καλά μέχρι να γίνει όλο αυτό το μείγμα σοκολατένιο.Στη φόρμα μας βάζουμε διαδοχικά τα δύο μείγματα, λίγο από το ένα, λίγο από το άλλο, μέχρι να τελειώσουν. Έτσι θα πετύχουμε ένα δίχρωμο αποτέλεσμα και το εσωτερικό του κέικ, όταν το κόψουμε, θα μοιάζει με τα «νερά» του μαρμάρου (αυτό σημαίνει και το όνομα μαρμπρέ).Με ένα μαχαίρι ανακατεύουμε πολύ ελαφρώς τα δύο μείγματα για να πετύχουμε πιο καλά το εφέ των νερών μαρμάρου.Ψήνουμε στον προθερμασμένο φούρνο για 35-40 λεπτά.Βγάζουμε το κέικ, περιμένουμε 10 λεπτά και το ξεφορμάρουμε. Το αφήνουμε να κρυώσει καλά (ιδανικά πάνω σε μια σχάρα). Τεμαχίζουμε την κουβερτούρα και τη βάζουμε σε ένα μπολ.Βράζουμε την κρέμα γάλακτος και μόλις αρχίσει να φουσκώνει, την αδειάζουμε πάνω από την τεμαχισμένη κουβερτούρα.Προσθέτουμε και το αλάτι.Περιμένουμε λίγο να αρχίσουν να λιώνουν τα κομμάτια της σοκολάτας και ανακατεύουμε το μείγμα με μια σπάτουλα σιλικόνης μέχρι να ομογενοποιηθεί.Ξεφορμάρουμε το κέικ και με ένα κοφτερό μαχαίρι «ξυρίζουμε» το καρουμπαλάκι, δηλαδή το σημείο που έχει φουσκώσει άτσαλα, ώστε να ισιώσουμε τον πάτο. Καλύπτουμε με το γλάσο σοκολάτας, όσο είναι ακόμα ζεστό. Πασπαλίζουμε με τριμμένη λευκή και μαύρη σοκολάτα.
Αλεύρι (ζύμες),Σοκολάτα